# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Crynodeb o’r ymatebion i’r ymgynghoriad ar gyrff cyhoeddus ychwanegol sy’n ddarostyngedig i’r ddyletswydd llesiant (Rhan 2) o Ddeddf Llesiant Cenedlaethau’r Dyfodol (Cymru) 2015** |
| **DYDDIAD** | **15 Rhagfyr 2022** |
| **GAN** | **Jane Hutt, y Gweinidog Cyfiawnder Cymdeithasol** |

Heddiw rwy’n cyhoeddi crynodeb o’r ymatebion i’r ymgynghoriad ar yr wyth corff cyhoeddus ychwanegol y cynigir eu bod yn ddarostyngedig i’r ddyletswydd llesiant (Rhan 2) o Ddeddf Llesiant Cenedlaethau’r Dyfodol (Cymru) 2015 (Deddf LlCD).

Canfu’r ymgynghoriad fod ymatebwyr yn cefnogi’r cynigion i ymestyn y ddyletswydd llesiant i’r wyth corff cyhoeddus datganoledig a restrir yn yr ymgynghoriad. Mae’r cynnig i ychwanegu’r cyrff cyhoeddus hyn yn cael ei weld yn eang fel cam amserol sy’n cael ei groesawu ac a fydd yn cryfhau seilwaith datblygu cynaliadwy yng Nghymru ac o fudd i’r Gymraeg. Mewn sawl maes gofynnwyd am eglurder pellach neu fwy o wybodaeth.

Mae’r prif feysydd a ddaeth i’r amlwg o’r ymgynghoriad yn cynnwys:

* Darparu mwy o fanylion ac eglurder ar sut y gwnaeth Llywodraeth Cymru ei hadolygiad o gyrff cyhoeddus a nododd yr wyth corff cyhoeddus y cynigir eu bod yn ddarostyngedig i ddyletswydd llesiant Deddf LlCD, fel yr amlinellir yn yr ymgynghoriad.
* Parhau i ddarparu canllawiau ac adnoddau, a chyfeirio atynt.
* Parhau i hwyluso cyfnewid gwybodaeth rhwng cyrff sy’n ddarostyngedig i’r ddyletswydd llesiant.
* Rhoi pwyslais cryfach ar rwydweithiau cymorth i gyrff sy’n ddarostyngedig i’r ddyletswydd llesiant, a chyfeirio atynt yn well.
* Cynnal archwiliad pellach o’r goblygiadau tebygol o ran adnoddau o ymestyn y ddyletswydd llesiant i’r cyrff cyhoeddus arfaethedig a’r partneriaid allweddol eraill.
* Darparu mwy o fanylion am rolau’r sefydliadau a’r partneriaethau allweddol, gan gynnwys Llywodraeth Cymru a Chomisiynydd Cenedlaethau’r Dyfodol Cymru, a’r cymorth y maent yn ei gynnig i gyrff sy’n ddarostyngedig i’r ddyletswydd llesiant.

Bydd Llywodraeth Cymru yn ystyried yr holl ymatebion a gafwyd i’r ymgynghoriad wrth adolygu a chwblhau’r dull gweithredu i ymestyn y ddyletswydd llesiant. Byddaf yn diweddaru’r Aelodau yn dilyn y gwaith hwn.

Mae’r crynodeb o’r ymatebion ar gael yn yr [Adroddiad Cryno ar yr Ymgynghoriad: Cyrff Cyhoeddus ychwanegol sy’n ddarostyngedig i’r ddyletswydd llesiant (Rhan 2) o Ddeddf Llesiant Cenedlaethau’r Dyfodol (Cymru) 2015](https://llyw.cymru/cyrff-cyhoeddus-ychwanegol-syn-ddarostyngedig-ir-ddyletswydd-llesiant-rhan-2-o-ddeddf-llesiant?_ga=2.191396649.2054826848.1670226449-2056178735.1665134417&_gl=1*jwo8w6*_ga*MjA1NjE3ODczNS4xNjY1MTM0NDE3*_ga_L1471V4N02*MTY3MDIzODE5My40Mi4xLjE2NzAyNDA4NTcuMC4wLjA.).

Bydd yr holl ymatebion hyn, ynghyd â’n hymgysylltiad uniongyrchol parhaus â’r cyrff ychwanegol arfaethedig, Comisiynydd Cenedlaethau’r Dyfodol Cymru, ac Archwilio Cymru yn cael eu hystyried wrth inni ddatblygu ein cynlluniau i ymestyn y ddyletswydd llesiant (Rhan 2) o Ddeddf LlCD. Byddwn yn parhau i weithio gyda’r cyrff, y Comisiynydd ac Archwilio Cymru i ddeall goblygiadau cost posibl y cynigion hyn, ac i ganfod ffyrdd o rannu’r hyn y mae’r rhai sydd wedi bod yn ddarostyngedig i Ddeddf LlCD ers 2016 wedi’i ddysgu.

Er mwyn helpu i baratoi’r cyrff ychwanegol arfaethedig, rydym wedi dod â chyrff cyhoeddus, y Comisiynydd ac Archwilio Cymru ynghyd i rannu gwybodaeth a phrofiad o ddefnyddio Deddf LlCD. Mae hyn wedi dangos budd cynnull a chysylltu sefydliadau sy’n cydweithio ar gyfer Cymru a dysgu sut i roi Deddf LlCD ar waith yn well.

Cynhelir yr adolygiad hwn ochr yn ochr â Bil Partneriaeth Gymdeithasol a Chaffael Cyhoeddus (Cymru), a gyflwynwyd yn y Senedd ym mis Mehefin 2022, ac sydd wrthi’n mynd drwy’r broses graffu. Mae’r Bil yn darparu ar gyfer fframwaith i wella llesiant pobl Cymru drwy wella gwasanaethau cyhoeddus drwy weithio mewn partneriaeth gymdeithasol, hyrwyddo gwaith teg, a chynnal caffael sy’n gyfrifol yn gymdeithasol. Bydd y cyrff a fydd yn ddarostyngedig i’r ddyletswydd partneriaeth gymdeithasol arfaethedig yn adlewyrchu’r rhestr o gyrff sy’n ddarostyngedig i’r ddyletswydd llesiant a restrir yn adran 6 o Ddeddf LlCD.